КРИТЕРИЈУМ ОЦЕЊИВАЊА УЧЕНИКА ОШ ,, ЈОСИФ ПАНЧИЋ,, ИЗ ПРЕДМЕТА ФИЗИКА

 Ученици од 6. до 8. разреда оцењују се формативно и сумативно, оценом од 1-5, током целе школске године.

Формативно оцењивање подразумева: праћење напредовања, ангажовања и мотивисаности ученика, активност на часовима (укључујући све елементе ученичког оцењивања), дисциплину, редовно доношење прибора, израду домаћих задатака, поштовање наставника и ученика у одељењу. Води се у педагошкој свесци наставника, а из овог оцењивања проистиче оцена за рад на часу на крају сваког класификационог периода или на крају полугодишта и године. Критеријум је следећи: ● Недовољан успех - ученик омета наставу, не поштује правила понашања на часу, не пише, нема прибор, не ради домаће задатке и уопште није активан на часу; ● Довољан успех – ученик повремено прати наставу и поштује правила понашања, повремено доноси прибор и домаћи и ретко кад је активан на часу, али пише све што од њега наставник очекује; ● Добар успех – ученик прати наставу, труди се да поштује правила понашања на часу, доноси прибор и домаћи и активан је на часу, али не у континуитету; ● Врло добар успех – ученик поштује правила понашања на часу, труди се да редовно извршава своје обавезе, доноси прибор и домаћи, активан је и мотивисан за рад; ● Одличан успех – ученик увек поштује правила понашања на часу, редовно изврашава своје школске обавезе, доноси школски прибор и домаће задатке, изузетно је активан и мотивисан, у континуитету показује заинтересованост и жељу за напредовањем и стицањем знања.

У сумативно оцењивање спадају: иницијални тестови, 5-минутни, 10- минутни, 15- минутни, контролни задаци, активност на часу; Оцена са иницијалних тестова не улази у просек и служи наставнику за планирање рада и даље праћење напредовања ученика. Оцена из активности на часу се изводи на основу кратких тестова (5-,10-,15-мин.) који се односе на садржаје са истог или претходног часа, израда квизова (quizlet) , а заједно са осталим активностима које улазе у формативно оцењивање. Ова оцена се изводи два пута годишње.

Елементи оцењивања ученичких постигнућа из наставнног предмета Физика су: - усвојеност образовних садржаја, -примена знања, -активност ученика на часу.

Примена знања испитује се писмено, усмено и практично. Писмено испитивање се обавља путем контролних задатака и тестова. Писмене провере знања у трајању од 45 минута се најављују, а 15 – минутне, 10-минутне и 5- минутне провере знања се не морају најављивати. Кратке писмене провере знања учествују у оцени којом се описује активност на часу, уз остале активности на часу као што су самостална израда задатака на табли, учествовање у обнављању садржаја .Током наставне године, ученичка знања ће се из наставног предмета Физика ,путем писмених провера знања у трајању од 45 минута ,проверавати најмање пет пута, за све ученике тј. ученике шестог, седмог и осмог разреда, по утврђеном распореду за сваку школску годину, уз обавештавање ученика и истицање на сајту школе. Овакве провере знања се организују након завршетка једне наставне теме ( има их укупно пет ). За контролне задатке бројчана оцена ученичких знања доноси се на основу скале изражене у процентима, у складу са препорукама за оцењивање:

 85% - 100% - одличан (5)

70% - 84 % - врло добар (4)

50% - 69% - добар (3)

25% - 49% - довољан (2)

0 - 24% - недовољан (1)

Није дозвољено умножавање и фотографисање писаних радова ученика, осим у ситуацији када постоји писани приговор на оцену. Писмено оцењивање се примењује и ако ученик учествује на такмичењима и то искључиво оценом 5 (пет), за учешће на градском и републичком такмичењу из предмета физика, одобреног од стране надлежног министарства Усмено оцењивање се обавља путем непосредног одговарања, уз поштовање критеријума за оцењивање или кроз прикупљање више одговора на комплекснија питања или задатке или путем реферата и пројекта, уколико за дати разред и дату школску годину буду планирани. Усмено оцењивање, такође, може бити садржано у оцени за активност. Бројчана оцена ученичких знања усменим оцењивањем утврђује се на основу следећих критеријума: одличан (5) - Ученик примењује знања, укључујући и методолошка, у сложеним и непознатим ситуацијама; повезује стечена знања са другим предметима ( математика, хемија, биологија); Самостално извршава сложене радне задатке поштујући стандардизовану процедуру; Доприноси групном раду продукцијом идеја, иницира и организује поделу задатака; уважава мишљења других чланова групе и помаже им у реализацији њихових задатака, посебно у ситуацији „застоја” у групном раду; Одлично познаје физичке појаве, изводи закључке на основу физичких појава које је видео или замислио, повезује податке са графика; врло добар (4) – Садржај образлаже самостално, користи задате примере и самостално решава проблеме и задатке; Познаје физичке ознаке, повезује задате податке, ретко не може да реши сложене проблеме и задатке, није самосталан у решавању најтежих задатака. добар (3) - Разуме и самостално објашњава основне појмове; ; Самостално извршава рутинске радне задатке према стандардизованој процедури; уважава препоруке за напредовање и делимично их реализује; Ученик репродукује и разуме основне физичке појмове, разуме садржај, али је површан у његовој примени; Понекад греши приликом самосталног решавања сложених задатака ; Јасно излаже садржаје али је нејасан у аргументацији; довољан (2) - Познаје и разуме кључне појмове и информације; ; Усвојио је одговарајућу терминологију; Ученик репродукује и препознаје основне појмове: pазуме садржај, али не зна да га примени ни образложи на задацима; Познаје основне физичке формуле, ознаке и јединице, али често греши приликом самосталног решавања чак и једноставних проблема и задатака; Препознаје податке приказане графицима, сликама или у табелама али их не може самостално интерпретирати, већ му је потребна помоћ наставника; Аргументује површно и несигурно па је нејасан и у излагању градива. недовољан (1) - Ученик који не испуњава критеријуме за оцену довољан (2) и не показује заинтересованост за сопствени процес учења, нити напредак; Ученик не препознаје основне физичке појмове, нити их може набројати; Не показује разумевање садржаја ни уз помоћ наставника и није у стању самостално да га репродукује; Не може самостално да решава најпростије рачунске задатке. Усмено оцењивање се изводи четири пута годишње, тј .два пута по полугодишту. Практично оцењивање се примењује уколико ученик учествује у изради ПП презентација, паноа или модела по упутствима наставника. Ученици који раде по прилагођеном или измењеном програму у оквиру ИОП-а имају другачији критеријум оцењивања. Он није исти за све ученике и зависи од потреба и постигнућа ученика који раде по овом програму, а прилагођава се индивиуализованом раду сваког ученика појединачно. Документација која прати процес оцењивања је: е-дневник, педагошка свеска наставника, тестови, контролни задаци и домаћи задаци, панои, модели, пп презентације. Стручно веће наставника физике: Александра Обрадовић и Љиљана Лазаревић Милојевић